資道俾予賦試劍山詩馬上承命作
作者：晁說之
朝代：宋

paragraphs: 青山羣若好，此山何清特。
如見孫登輩，高聳不可及。
山神亦喜我，輕風鳴馬勒。
馬上欲高哦，才窘開口澀。
城墉半夜深，樓闕中天闢。
六曲屏風張，五兩布帆屹。
蓮柄生旱陸，松角自空植。
偏將司斥侯，中軍羅矛戟。
道冠不著簪，女鬟未勞櫛。
碧衣翼而趨，青童拱以立。
風雨若可搖，日月去無迹。
出此摹寫語，敢謂得百一。
亦欲縱筆書，南山詩見嫉。